ΓΡΑΠΤΗ ΕΡΩΤΗΣΗ P-0893/99

υποβολή: Elly Plooij-van Gorsel (ELDR) προς την Επιτροπή

(7 Απριλίου 1999)

Θέμα: Ευρωπαίοι εισαγωγείς θύματα της επιβολής συμπληρωματικών τελών σε κλωστοϋφαντουργικά προïόντα από το Μπαγκλαντές

Σύμφωνα με το ΣΓΠ, εισαγωγές από το Μπαγκλαντές βάσει του εντύπου-Α γίνονται δεκτές στην Ευρωπαϊκή αγορά υπό ευνοϊκότερες προϋποθέσεις. Το 1997, η κυβέρνηση του Μπαγκλαντές κατόπιν προτροπής της Ευρωπαϊκής Επιτροπής κήρυξε άκυρα τα έντυπα-Α που είχαν εκδοθεί κατά την περίοδο 1994-1996.

1. Αληθεύει ότι η κυβέρνηση του Μπαγκλαντές ήδη από το 1989 είχε επισημάνει τις δυσκολίες που αντιμετώπιζε με τη διαχείριση της εκδόσεως των εντύπων καταγωγής;

2. Υπέβαλε τότε η κυβέρνηση αίτημα για παρέκκλιση (derogation);

3. Πώς αντέδρασε η Επιτροπή στο αίτημα αυτό;

4. Είχε η Επιτροπή κατά την περίοδο 1989-1994 περαιτέρω ενδείξεις, π.χ. κατά τη διάρκεια επισκέψεων εργασίας στο Μπαγκλαντές, σχετικά με προβλήματα που αντιμετώπιζε η κυβέρνηση της χώρας αυτή για την νόμιμη έκδοση των εντύπων καταγωγής,

5. Ενημέρωσε άραγε η Επιτροπή τις οργανώσεις εισαγωγέων ή τις τομεακές οργανώσεις σχετικά; Εάν όχι για ποιό λόγο; Εάν ναι με ποιό τρόπο;

Απάντηση του κ. Monti εξ ονόματος της Επιτροπής

(5 Μαΐου 1999)

1. Το 1989, η κυβέρνηση του Μπαγκλαντές, όπως και όλες οι άλλες χώρες που απήλαυαν προτιμήσεων, εξέδιδε τα πιστοποιητικά προτιμησιακής καταγωγής σύμφωνα με διατάξεις που δεν έχουν μεταβληθεί όσον αφορά τις βασικές αρχές τους από το 1971. Η χώρα αυτή δεν αντιμετώπισε ιδιαίτερες δυσκολίες σε σχέση με τις άλλες χώρες, δικαιούχους προτιμήσεων, εκτός από τις συνήθεις δυσκολίες καθημερινής διαχείρισης αυτών των πιστοποιητικών. Εξάλλου, θα πρέπει να σημειωθεί ότι, από το 1983, πραγματοποιήθηκαν πολλές κοινοτικές αποστολές, σεμινάρια και έρευνες στην εν λόγω χώρα. Ειδικότερα, τα σεμινάρια που διοργανώθηκαν στο Μπαγκλαντές όπως και σε άλλες δικαιούχους χώρες, είχαν ως στόχο την εξοικείωση των υπαλλήλων και των εξαγωγέων με τις λειτουργικές συνθήκες διαχείρισης αυτών των προτιμήσεων, ήτοι, στην ουσία με την έκδοση πιστοποιητικών καταγωγής.

2. Από το 1985, έχει υποβληθεί από το Μπαγκλαντές αίτηση παρέκκλισης.

3. Το 1987, η Επιτροπή απάντησε αρνητικά στις αρχές του Μπαγκλαντές δεδομένου ότι η πλειοψηφία των κρατών μελών τάχθηκε κατά της χορήγησης αυτής της παρέκκλισης. Τα κράτη μέλη εξέφρασαν, πράγματι, την ανησυχία ότι οι παρεκκλίσεις ευνοούν κυρίως τα ημικατεργασμένα προϊόντα καταγωγής των προσφάτως εκβιομηχανισθέντων κρατών, όπως η Νότια Κορέα περισσότερο παρά το Μπαγκλαντές. Το 1997, μόνο τα κράτη μέλη υιοθέτησαν την πρόταση της Επιτροπής για τη χορήγηση παρέκκλισης, όταν το Μπαγκλαντές υπέβαλε νέα αίτηση.

4. Η αποστολή της Κοινότητας στο Μπαγκλαντές, το 1993, ασχολήθηκε αποκλειστικά με τα προβλήματα που προέκυψαν από την υποβολή, κατά την εισαγωγή πιστοποιητικών προτιμησιακής καταγωγής (εντύπων Α ΣΓΠ (γενικευμένων δασμολογικών προτιμήσεων); που είχαν εκδοθεί από το 1989 έως το 1993), τα οποία υποστηρίζετο ότι είχαν εκδοθεί στο Μπαγκλαντές αλλά στην πραγματικότητα συνόδευαν κλωστοϋφαντουργικά προϊόντα καταγωγής πω Ανατολής ή Ασίας. Αποκαλύφθηκαν πάνω από 3000 πλαστά ή παραποιημένα πιστοποιητικά καταγωγής και αναλήφθηκαν οι δέουσες ενέργειες από τα ενδιαφερόμενα κράτη μέλη μετά την απόσυρση των πιστοποιητικών από τις αρχές του Μπαγκλαντές. Η αποστολή της Κοινότητας στο Μπαγκλαντές, το 1994, αφορούσε συγκεκριμένη έρευνα (βασισμένη στις εξαγωγές από τον λιμένα Chittagong) όπου προϊόντα καταγωγής Πακιστάν προσκομίστηκαν για εισαγωγή στην Κοινότητα με πλαστά έντυπα Α ΣΓΠ από το Μπαγκλαντές. Στην περίπτωση αυτή, έχοντας προσδιορίσει, βάσει κοινών ερευνών την ταυτότητα του εμπλεκομένου στην απάτη κατασκευαστή που ήταν εγκατεστημένος στο Μπαγκλαντές, οι αρχές του Μπαγκλαντές απέσυραν τα πιστοποιητικά και επέβαλαν άμεσες διοικητικές και οικονομικές κυρώσεις.

5. Μετά τη δημοσίευση των αποτελεσμάτων της αποστολής της Κοινότητας στο Μπαγκλαντές, το Νοέμβριο και Δεκέμβριο του 1996, δημοσιεύθηκε στην Επίσημη Εφημερίδα (97/C 107/05) ανακοίνωση προς τους εισαγωγείς όσον αφορά τα κλωστοϋφαντουργικά προϊόντα που εισήχθησαν στην Κοινότητα από το Μπαγκλαντές στο πλαίσιο του Συστήματος Γενικευμένων Προτιμήσεων.